
Text rozhodnutia
Súd: Krajský súd Bratislava Spisová značka: 4S/352/2010 Identifikačné číslo súdneho spisu: 1010202158 Dátum vydania rozhodnutia: 01. 06. 2012 Meno a priezvisko sudcu, VSÚ: JUDr. Judita Kokolevská ECLI: ECLI:SK:KSBA:2012:1010202158.1 Uznesenie Krajský súd v Bratislave v právnej veci žalobcu: Mgr. L. K., L. XX, XXX XX V., právne zastúpený: JUDr. Jozef Bolješik, advokát, Radlinského 50, 921 01 Piešťany proti žalovanému: Ministerstvo dopravy, výstavby a regionálneho rozvoja SR, Odbor štátnej stavebnej správy a územného plánovania, Námestie slobody 6, 810 05 Bratislava o preskúmanie zákonnosti rozhodnutia č. 2010/2930/V-150-2 zo dňa 22.11.2010, takto r o z h o d o l : Súd konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Žalobou podanou Krajskému súdu v Bratislave dňa 09.12.2010 sa žalobca domáhal preskúmania zákonnosti rozhodnutia žalovaného č. 2010/2930/V-150-2 zo dňa 22.11.2010, ktorým bola podľa § 4 ods. 3 zákona č. 9/2010 Z.z. o sťažnostiach vrátená sťažnosť žalobcu vzhľadom na to, že podľa § 4 ods. 1 písm. a) a b) nebola sťažnosťou. Žalobca v žalobe uviedol, že dňa 25.10.2010 podal žalovanému sťažnosť voči stanovisku Krajského stavebného úradu v Trnave č. 2010/00733/Ve zo dňa 16.9.2004, v ktorej zároveň žiadal o rozhodnutie a zrušenie rozhodnutia Mestského stavebného úradu v Trnave č. OŽP-4753/4/Fe zo dňa 16.9.2004. Žalobca poukázal na to, že žalovaný sa jeho sťažnosťou vôbec nezaoberal. Uviedol, že v jeho sťažnosti je jednoznačne vyjadrené, čoho sa domáha, zároveň poukazuje na konkrétne nedostatky verejnej správy, ktorá podľa žalobcu v jeho prípade jednoznačne pochybila, keď v rozhodnutí č. OŽP-4753/4/ Fe zo dňa 16.9.2004 prerušila konanie o dodatočnom povolení čiernych stavieb bývalých záhradkárov bývalej ZOSZZ Linčianska II. a odkázala vlastníkov pozemku na súd. Pritom Mestský úrad nevedel, kto je vlastníkom pozemku, a preto žalobca nebol účastníkom konania a nevedel ani, kto je oprávneným užívateľom jeho pozemku a ako a kedy sa stal užívateľom čiernej stavby chatky. Podľa žalobcu žalovaný mal rozhodnúť o zrušení rozhodnutia Mestského stavebného úradu v Trnave č. OŽP-4753/4/Fe zo dňa 16.9.2004, pretože bol evidentne naplnený celý obsah § 88 ods. 1 písm. d) stavebného zákona, t.j. pokiaľ ide o čierne stavby bývalých záhradkárov bývalej ZOSZZ Linčianska II., keď uplynul nielen čas ich trvania (do roku 1987), ale uplynul aj účel, na ktorý boli zriadené, pretože po roku 1987 už bývalí záhradkári bývalej ZOSZZ Linčianska II. rovnako ako ostatní záhradkári, kde už boli čierne stavby na základe rozhodnutia Mestského resp. Krajského pozemkového úradu odstránené, nemajú žiadne právo užívania žalobcovho pozemku a ani nemajú právo vstupu na pozemok žalobcu. V žalobe žalobca poukázal aj na to, že v súčasnom období už aj Okresný súd v Trnave rozhoduje o neoprávnenom obohacovaní jednotlivých záhradkárov, ktorí neoprávnene užívajú jeho pozemok. Žalovaný mal teda rozhodnúť, že Mestský stavebný úrad v Trnave pochybil a mal už v roku 2004 rozhodnúť o odstránení čiernych stavieb bývalých záhradkárov a ako vlastníci mali byť účastníkmi konania. Žalovaný v zamietnutí sťažnosti uviedol, že orgánom príslušným konať vo veci je Ministerstvo pôdohospodárstva SR, čo je podľa žalobcu právnym nezmyslom, pretože Ministerstvo pôdohospodárstva SR v rozhodnutí č. 2472/2009/420 zo dňa 30.06.2009 v plnom rozsahu akceptovalo a stotožnilo sa s rozhodnutím Krajského súdu v Bratislave č.k. 1S 74/2008-131 zo dňa 26.3.2009. Vzhľadom na to, že čierne stavby chatiek bývalých záhradkárov bývalej ZOSZZ Linčianska II. mali byť podľa bodu č. 8 rozhodnutia Mestského národného výboru zn. Výst. 1953/77 Bč zo dňa 13.5.1977 odstránené do konca roka 1987 a to bez náhrady za vložené investície, pominul teda aj účel, na ktorý boli čierne stavby chatiek zriadené. V tom zmysle, ako je to uvedené v rozsudku Krajského súdu v Bratislave č. 1S 74/2008-131 zo dňa 26.3.2009, rozhodol o tom aj Európsky súd v Štrasburgu na str. 9 svojho rozhodnutia v žalobcovom prípade. Na záver žalobca žiadal zrušiť rozhodnutie žalovaného č. 2010/2930/V-150-2 zo dňa 22.11.2010 ako aj rozhodnutie Mestského stavebného úradu v Trnave č. OŽP-4753/Fe zo dňa 16.9.2004 o prerušení konania. Žalovaný vo svojom písomnom vyjadrení k žalobe zo dňa 24.01.2011 uviedol, že podanie so značkou č. 2010/2930/V-150-2 zo dňa 22.11.2010 je list žalovaného, ktorým bola podľa § 4 ods. 3 zákona č. 9/2010 Z.z. o sťažnostiach vrátená sťažnosť žalobcu vzhľadom na to, že podľa § 4 ods. 1 písm. a) a b) nebola sťažnosťou. Žalovaný uviedol, že z uvedených dôvodov nedisponuje ani správnym spisom. Vzhľadom na § 247 a nasl. OSP žalovaný navrhoval žalobu zamietnuť ako nedôvodnú. Krajský súd v Bratislave, ako súd vecne a miestne príslušný (§ 246 ods. 1 OSP) preskúmal napadnuté rozhodnutie a dospel k záveru, že žaloba nie je dôvodná. Podľa § 244 ods. 1 a 3 OSP v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. Rozhodnutiami správnych orgánov sa rozumejú rozhodnutia vydané nimi v správnom konaní, ako aj ďalšie rozhodnutia, ktoré zakladajú, menia alebo zrušujú oprávnenia a povinnosti fyzických alebo právnických osôb, alebo ktorými môžu byť práva, právom chránené záujmy alebo povinnosti fyzických osôb alebo právnických osôb priamo dotknuté. Postupom správneho orgánu sa rozumie aj jeho nečinnosť. Podľa § 248 písm. a/ OSP súdy nepreskúmavajú rozhodnutia správnych orgánov predbežnej povahy a procesné rozhodnutia týkajúce sa vedenia konania. Správne súdnictvo je založené na generálnej klauzule vyjadrenej v ustanovení § čl. 46 ods. 2 Ústavy Slovenskej republiky a v čl. 36 ods. 2 Listiny základných práv a slobôd; Občiansky súdny poriadok však negatívnou enumeráciou v ustanovení § 248 kvantitatívne zužuje rozsah rozhodnutí správnych orgánov podliehajúcich súdnemu prieskumu. Zároveň je potrebné mať pri preskúmavaní rozhodnutí na pamäti aj charakteristiku rozhodnutí správnych orgánov, ktoré sú predmetom preskúmavania súdom, vyjadrenú v ustanoveniach § 244 ods. 3 a § 247 ods. 1 Občianskeho súdneho poriadku. Musí ísť o rozhodnutia vydané správnymi orgánmi v správnom konaní, prípadne ďalšie rozhodnutia, ktoré zakladajú, menia alebo zrušujú oprávnenia a povinnosti fyzických alebo právnických osôb, alebo ktorými môžu byť práva, právom chránené záujmy alebo povinnosti fyzických osôb alebo právnických osôb priamo dotknuté. Aktívne legitimovanou osobou na podanie žaloby v správnom súdnictve je fyzická alebo právnická osoba, ktorá o sebe tvrdí, že bola na svojich právach ukrátená rozhodnutím a postupom správneho orgánu; pričom takéto rozhodnutie správneho orgánu zakladá, mení alebo ruší oprávnenia a povinnosti fyzických osôb alebo právnických osôb, alebo týmto rozhodnutím sú práva, právom chránené záujmy alebo povinnosti fyzických osôb alebo právnických osôb priamo dotknuté (§ 247 ods. 1, § 244 ods. 3 Občianskeho súdneho poriadku). Zo spisu vyplýva, že žalobca žiadal o preskúmanie zákonnosti písomného oznámenia žalovaného o vybavení jeho sťažnosti. Táto písomnosť nie je rozhodnutím, ktoré možno preskúmavať v správnom súdnictve, lebo nemá za následok vznik, zmenu, alebo zánik právneho vzťahu, ani ňou nemohli byť práva, právom chránené záujmy alebo povinnosti fyzických alebo právnických osôb priamo dotknuté. Toto oznámenie nie je právoplatným správnym úkonom, nejde o rozhodnutie orgánu verejnej správy, má charakter úradnej korešpondencie, na ktorý sa v žiadnom prípade nevzťahuje súdny prieskum podľa piatej časti Občianskeho súdneho poriadku. Nakoniec sa žalobca domáhal preskúmania rozhodnutia Mestského stavebného úradu v Trnave č. OŽP-4753/Fe zo dňa 16.9.2004 o prerušení konania. Ide o rozhodnutie procesnej povahy, ktoré je v zmysle ustanovenia § 248 písm. a/ OSP zo súdneho prieskumu v správnom súdnictve vylúčené. Podľa § 250d ods. 3 OSP súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a, alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Vzhľadom na skutočnosť, že predmetom konania nebolo posúdenie zákonnosti takého rozhodnutia žalovaného, ktoré podlieha súdnemu prieskumu, súd konanie o žalobe podľa § 250d ods. 3 OSP zastavil. O náhrade trov konania súd rozhodol podľa § 146 ods. 1 písm. c) O.s.p. s použitím ustanovenia § 246c O.s.p. tak, že žiaden z účastníkov nemá právo na náhradu trov konania, nakoľko konanie vo veci bolo zastavené. Poučenie: Proti tomuto uzneseniu možno podať odvolanie do 15 dní odo dňa jeho doručenia, na Krajský súd v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2012:1010202158.1 (dáta aktuálne k 14. 11. 2026). Záväzné je znenie zverejnené súdom.




